กสิกรแจงไม่ได้สมัครพร้อมเพย์ให้ลูกค้า
ธนาคารกสิกรไทย ย้ำ ไม่มีนโยบายลงทะเบียนพร้อมเพย์ให้ลูกค้าโดยพลการ คาดเกิดจากการยืนยันลงทะเบียนกับคำขอยกเลิกสวนทางกัน
27 ก.ค. 2559

ธนาคารกสิกรไทย ย้ำ ไม่มีนโยบายลงทะเบียนพร้อมเพย์ให้ลูกค้าโดยพลการ คาดเกิดจากการยืนยันลงทะเบียนกับคำขอยกเลิกสวนทางกัน
นายปรีดี ดาวฉาย กรรมการผู้จัดการ ธนาคารกสิกรไทย ชี้แจงกรณีมีลูกค้าร้องเรียนว่าได้รับข้อความสั้น (เอสเอ็มเอส) ยืนยันการผูกบัญชีพร้อมเพย์กับธนาคารกสิกรไทยทั้งที่ไม่ได้สมัคร นั้น ขอยืนยันว่า ธนาคารไม่มีนโยบายสมัครลงทะเบียนผูกบัญชีพร้อมเพย์ให้ลูกค้า เหตุการณ์ที่เกิดขึ้น คาดว่า เกิดจากลูกค้าแสดงความจำนงในช่วงที่ให้ลงทะเบียนพร้อมเพย์ล่วงหน้า (พรี-รีจิสเตอร์) 1-14 ก.ค. ที่ผ่านมา และเมื่อมีการเปิดระบบของบริษัทเนชั่นแนล ไอทีเอ็มเอ็กซ์ รับลงทะเบียนอย่างเป็นทางการตั้งแต่วันที่ 15 ก.ค. เป็นต้นมา ธนาคารได้ทยอยส่งเอสเอ็มเอสยืนยันให้ลูกค้า ซึ่งอาจสวนทางกับคำขอยกเลิกการลงทะเบียนที่ยังมาไม่ถึง
"ปัญหาที่เกิดขึ้นไม่ใช่เรื่องใครผิดหรือไม่ผิด แต่สำหรับธนาคาร ยืนยันว่า เราไม่มีการสมัครให้ลูกค้า ส่วนลูกค้าที่ต้องการยกเลิกการลงทะเบียนก็สามารถทำได้ และใช้เวลาไม่นาน" นายปรีดี ย้ำ
อย่างไรก็ตาม ปัจจุบันธนาคารทั้งระบบมียอดลงทะเบียนพร้อมเพย์แล้วกว่า 10 ล้านราย ธนาคารยังเร่งสื่อสารทำความเข้าใจกับประชาชนเกี่ยวกับพร้อมเพย์อย่างต่อเนื่อง แต่สำหรับลูกค้าที่มีการทำธุรกรรมโอนเงินชำระเงินอยู่เป็นประจำอยู่แล้วมีความเข้าใจเป็นอย่างดี ถึงกับมีการขอให้ธนาคารลดข้อความแจ้งเตือนเพราะสมัครแล้วและเข้าใจระบบการทำงานของพร้อมเพย์แล้ว 
สำหรับประเด็นสำคัญที่ชี้แจง คือ ข้อมูลส่วนตัว โดยธนาคารยืนยันความปลอดภัยของข้อมูลส่วนตัวลูกค้า ที่ธนาคารต้องทำตามกฎหมายการรักษาความลับของลูกค้าอย่างเคร่งครัด ส่วนหมายเลขบัตรประชาชนและเบอร์โทรศัพท์มือถือที่ใช้ผูกบัญชีพร้อมเพย์นั้น เป็นข้อมูลพื้นฐานที่ธนาคารมีอยู่แล้ว